b'\n_START_ARTICLE_\nVolkswagen Karmann Ghia\n_START_PARAGRAPH_\nKarmann Ghia oli Volkswagenin kaksipaikkainen coup\xc3\xa9. Sit\xc3\xa4 valmistettiin vuosien 1955 - 1974 v\xc3\xa4lisen\xc3\xa4 aikana yhteens\xc3\xa4 466\xc2\xa0856 kappaletta, joista 81 053 oli Cabriolet -mallia.\n_START_SECTION_\nHistoriaa\n_START_PARAGRAPH_\n1950-luvun alussa Volkswagen valmisti taloudellista Kuplaa, mutta kun j\xc3\xa4lleenrakennus toisen maailmansodan j\xc3\xa4lkeen oli p\xc3\xa4\xc3\xa4ssyt hyv\xc3\xa4\xc3\xa4n vauhtiin alkoivat asiakkaat vaatia tyylikk\xc3\xa4\xc3\xa4mpi\xc3\xa4 ja urheilullisempia autoja. T\xc3\xa4ss\xc3\xa4 tilanteessa yhti\xc3\xb6n johto n\xc3\xa4ki tarpeelliseksi luoda imagosyist\xc3\xa4 asiakkaiden toiveita vastaava malli. Volkswagen teki sopimuksen saksalaisen koritehtaan Wilhelm Karmann GmbH:n kanssa auton valmistamisesta. Karmann k\xc3\xa4\xc3\xa4ntyi italialaisen Carrozzeria Ghia SpA-suunnittelutoimiston puoleen. Sill\xc3\xa4 olikin valmiina k\xc3\xa4ytt\xc3\xa4m\xc3\xa4t\xc3\xb6n Chrysleriin tai Studebakeriin tarkoitettu suunnitelma, joka nyt muunnettiin Kuplan pohjalevylle ja tekniikalle._NEWLINE_Vaikka mallit jakoivat saman tekniikan, Karmann Ghian kori tehtiin k\xc3\xa4sity\xc3\xb6n\xc3\xa4, mik\xc3\xa4 nosti merkitt\xc3\xa4v\xc3\xa4sti auton valmistuskustannuksia ja hintaa Kuplaan verrattuna. Volkswagenin johdon hyv\xc3\xa4ksytty\xc3\xa4 uuden mallin sen ensimm\xc3\xa4inen sarjatuotantokappale valmistui elokuussa 1955 Osnabr\xc3\xbcckin tehtaalta. Yleis\xc3\xb6n reaktio linjakkaaseen malliin oli innostunut ja jo ensimm\xc3\xa4isen\xc3\xa4 vuotena autoa myytiin yli 10\xc2\xa0000 kappaletta, mik\xc3\xa4 ylitti Volkswagenin kaikki myyntiennusteet._NEWLINE_Karmann Ghia Cabriolet -avomallia alettiin valmistaa vuoden 1957 elokuussa._NEWLINE_Koska Karmann Ghiassa oli sama 36 hevosvoiman moottori kuin Kuplassa, se ei teholtaan ollut erityisen urheilullinen, my\xc3\xb6s auton kori osoittautui hyvin ruosteherk\xc3\xa4ksi._NEWLINE_Vuonna 1964 Karmann Ghia 1200 valittiin Baden-Badenin kansainv\xc3\xa4lisess\xc3\xa4 \xe2\x80\x9dautoparaatissa\xe2\x80\x9d maailman kauneimmaksi autoksi hintaluokassaan. Tuomaristoon kuuluivat muiden muassa muotitaiteilija Pierre Cardin ja saksalainen ohjaaja-n\xc3\xa4yttelij\xc3\xa4 William Dieterle. Karmann Ghian 10-vuotisjuhlan aikoihin 1965 mallia oli valmistettu 180\xc2\xa0000 kappaletta, pelk\xc3\xa4st\xc3\xa4\xc3\xa4n vuonna 1964 yli 25\xc2\xa0000.\n_START_SECTION_\nTyp 34 Coup\xc3\xa9\n_START_PARAGRAPH_\nSyyskuussa 1961 alkoi uuden mallin Typ 34 Coup\xc3\xa9n sarjavalmistus. Siin\xc3\xa4 oli uusi 1500\xc2\xa0cm\xc2\xb3 moottori joka kehitti 45 hevosvoimaa jolla auto saavutti 145\xc2\xa0km/h nopeuden. Se oli sen aikaisista Volkswageneista nopein, ylellisin ja kallein.\n_START_SECTION_\nKarmann Ghian seuraajat\n_START_PARAGRAPH_\nVuonna 1974 Volkswagen esitteli Sciroccon korvaamaan i\xc3\xa4kk\xc3\xa4\xc3\xa4n Karmann Ghian. Sen muotoilussa ei ollut en\xc3\xa4\xc3\xa4 j\xc3\xa4lke\xc3\xa4k\xc3\xa4\xc3\xa4n edelt\xc3\xa4j\xc3\xa4ns\xc3\xa4 linjoista, vaan Giorgetto Giugiaron muotoilemana se muistutti muutamaa kuukautta my\xc3\xb6hemmin esitelty\xc3\xa4 ensimm\xc3\xa4ist\xc3\xa4 Golfia. Kun Volkswagen -konsernin omistama Audi esitteli oman Audi TT-mallinsa konseptina vuonna 1995 Frankfurtissa monet Volkswagen-harrastajat n\xc3\xa4kiv\xc3\xa4t sen jatkavan Karmann Ghian perinteit\xc3\xa4 ja muotokielt\xc3\xa4.'